
	Παρουσίαση της ποιητικής  συλλογής

του Γιώργου Φράγκου

ΦΛΟΙΣΒΟΣ ΣΥΝΝΕΦΩΝ

στο Σπίτι της Κύπρου

Τη Δευτέρα 3 Ιουνίου 2019 πραγματοποιήθηκε στο Σπίτι της Κύπρου, με τη συνεργασία της Ομοσπονδίας Κυπριακών Οργανώσεων Ελλάδος (Ο.Κ.Ο.Ε.) και της  Ένωσης Κυπρίων Ελλάδος (Ε.Κ.Ε.), η παρουσίαση της νέας ποιητικής συλλογής του Γιώργου Φράγκου, «ΦΛΟΙΣΒΟΣ ΣΥΝΝΕΦΩΝ» που κυκλοφορεί από τις Εκδόσεις Βακχικόν.
Η Μορφωτική Σύμβουλος κ. Νάντια Στυλιανού καλωσόρισε τους παρευρισκόμενους και στη συνέχεια έδωσε τον λόγο στον ποιητή Γιώργο Μολέσκη.

Ο κ. Μολέσκης παραθέτοντας ποιητικά δείγματα της συλλογής επισήμανε ότι «τα θέματα, οι στάσεις ζωής απέναντι σε κοινωνικά φαινόμενα, τα πρόσωπα, οι αναμνήσεις, είναι δοσμένα μέσα από μια ποίηση που μιλά με ευθεία γλώσσα, με εικόνες ρεαλιστικές, καθημερινές αλλά και ποιητικές ταυτόχρονα, συναισθηματικά φορτισμένες. Όλα τα ποιήματα γράφτηκαν γιατί έχουν κάτι να πουν, κάτι να καταθέσουν. Μερικά αποτελούν θέση ζωής. Το ποιητικό συναίσθημα γίνεται το σύμβολο του ιδανικού τού ποιητή. Και σαν τέτοιο βρίσκεται διασκορπισμένο σε όλο το βιβλίο. Είναι ο αντίποδας σε όσα νοσηρά επισημαίνει και στιγματίζει πολλές φορές».
«Έχουμε να κάνουμε με έναν ποιητή διφυή, δισυπόστατο, ο οποίος είναι και ποιητής και κοινωνιστής. Ως ποιητής κρατάει το βάλσαμο στη ζωή. Ως κοινωνιστής το αφαιρεί και κρατεί νυστέρι» είπε χαρακτηριστικά, για τον Γιώργο Φράγκο, ο ποιητής Γιώργος Μοράρης. Ο ομιλητής επέλεξε από τη συλλογή τα ποιήματα, «Στην κηδεία του Νέαρχου», «Τα εργαλεία του σκαρπάρη» και «Φελλός» σχολιάζοντας αναλυτικά το κάθε ένα ξεχωριστά, προκειμένου να αναδείξει τα χαρακτηριστικά της ποιητικής γραφής αλλά και τις κοινωνικές ευαισθησίες του ποιητή.

Ο σκηνοθέτης Θάνος Μιχαλάς διάβασε ποιήματα από τη συλλογή.
«Για όσο θα θυμάμαι, θα πονώ, θα αγαπώ και θα βιώνω την αδικία, θα γράφω στίχους. Έτσι εκφράζομαι, έτσι αντιστέκομαι» είπε στην αντιφώνησή του ο Γιώργος Φράγκος, ενώ ευχαρίστησε όλους όσοι συνετέλεσαν στην παρουσίαση του βιβλίου του.
Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου. 
4 Ιουνίου 2019 
	ΠΡΕΣΒΕΙΑ ΚΥΠΡΙΑΚΗΣ ΔΗΜΟΚΡΑΤΙΑΣ   Μορφωτικό Γραφείο  ΣΠΙΤΙ ΤΗΣ ΚΥΠΡΟΥ

	Δ: Ξενοφώντος 2Α, 105 57Αθήνα
	Τ: 2103734934
	F: 2103734904
	E: spiticy@otenet.gr
	W: www.spititiskyprou.gr


	ΠΡΕΣΒΕΙΑ ΚΥΠΡΙΑΚΗΣ ΔΗΜΟΚΡΑΤΙΑΣ   Μορφωτικό Γραφείο  ΣΠΙΤΙ ΤΗΣ ΚΥΠΡΟΥ

	Δ: Ξενοφώντος 2Α, 105 57Αθήνα
	Τ: 2103734934
	F: 2103734904
	E: spiticy@otenet.gr
	W: www.spititiskyprou.gr



[image: image2.jpg][image: image3.png][image: image4.jpg][image: image5.png]